На основу члана 8. став 1. Закона о Народној скупштини („Службени гласник РС“, бр. 9/10 и 108/13 – др. закон) и члана 192. став 2. Пословника Народне скупштине („Службени гласник РС“, брoj 20/12 – Пречишћени текст),

Народна скупштина Републике Србије, на Другој седници Првог редовног заседања у 2023. години, одржаној 28. априла 2023. године, донела је

**З А К Љ У Ч А К**

**поводом представљања Извештаја Европске комисије**

**о Републици Србији за 2022. годину**

1. Народна скупштина констатује закључке и препоруке садржане у Извештају Европске комисије о Републици Србији за 2022. годину (у даљем тексту: Извештај) и поздравља изнете оцене у погледу напретка оствареног у процесу преговора о чланству у Европску унију; Народна скупштина истиче да су оцене о испуњености критеријума за чланство у Европску унију у великој мери условљене глобалним друштвеним и геополитичким околностима.
2. Народна скупштина поздравља оцену да је Република Србија направила важне кораке у области владавине права, посебно спровођењем уставних реформи које имају за циљ јачањe независности правосуђа, борбе против корупције и организованог криминала; Народна скупштина уважава став Европске комисије да је потребан даљи рад и политичка посвећеност да би се наставиле и продубиле реформе, поздравља реализоване реформе у великом броју јавних политика и позива на континуирани рад на даљем постизању усклађености са стандардима Европске уније.

1. Народна скупштина поздравља позитивне оцене у погледу испуњености економских критеријума, а које се односе на макроекономску стабилност и ефикасно функционисање тржишне привреде, уз најнижу стопу незапослености у последњој деценији.
2. Народна скупштина поздравља оцену да је Република Србија отворила пет од укупно осам поглавља из Кластера 3 - Конкурентност и инклузивни раст, и испунила мерила за отварање и преостала три поглавља, те да очекује и позива Савет Европске уније да донесе одлуку о отварању Кластера 3, што би представљало не само важан предуслов имплементације Програма економских реформи већ и снажан подстицај јачању кредибилитета и убрзању процеса европских интеграција.
3. Народна скупштина се снажно залаже за поштовање принципа међународног јавног права, као и обавезујуће Резолуције Савета безбедности УН 1244 и сматра да је поштовање суверенитета и територијалног интегритета држава чланица Уједињених нација од суштинске важности; Народна скупштина позива државне органе да припреме стратешки одговор на све једностране потезе Приштине, позива Европску унију да на праведан и веродостајан начин вреднује поступке обе стране, и хитно омогући формирање Заједнице српских општина.
4. Народна скупштина поздравља досадашње напоре Владе на унапређењу преговарачких и институционалних капацитета за усвајање правних тековина Европске уније, професионалну спремност да се прилагоди новом преговарачком оквиру као и снажну политичку посвећеност на примени нове преговарачке методологије, и позива и охрабрује нову Владу да, уз активну подршку председника Републике Србије, ради на јачању људских и финансијских капацитета, и да храбро и мотивисано настави са реформама.
5. Народна скупштина поздравља чињеницу да је Извештај позитивно оценио њено конструктивно ангажовање у Међустраначком дијалогу о изборним условима уз посредовање Европског парламента, као и у имплементацији и спровођењу договорених мера, што је по оцени међународних посматрача значило испуњавање бројних претходних препорука ОДИХР-а, резултирало учешћем свих релевантних политичких актера на изборима и конституисањем плуралистичког парламента; Народна скупштина остаје снажно привржена дијалогу који се сада води у оквиру институције.
6. Народна скупштина истиче потребу да се одржи динамика преговора, политичка укљученост, транспарентност и инклузивност процеса, и одговорност кључних институција Републике Србије, како би се у сарадњи са европским партнерима и институцијама обезбедио бржи пут наше земље у Европску унију и добробит свих њених грађана.
7. Народна скупштина указује на потребу даљег континуираног рада свих надлежних државних институција и органа на испуњавању препорука из Извештаја Европске комисије о Републици Србији за 2022. годину, и наглашава важност сталне и несметане комуникације са грађанима о вредностима и значају Европске уније као стратешког политичког и економског партнера Републике Србије.
8. Овај закључак објавити у „Службеном гласнику Републике Србије“.

РС Број 33

У Београду, 28. априла 2023. године

**НАРОДНА СКУПШТИНА РЕПУБЛИКЕ СРБИЈЕ**

ПРЕДСЕДНИК

др Владимир Орлић